Magyarországon nincs meg annak a feltétele, hogy széles körű zikaláz-járvány legyen – mondta Dánielis Ágnes, az Állami Népegészségügyi és Tisztiorvosi Szolgálat (ÁNTSZ) járványügyi főosztályvezetője az M1 aktuális csatorna szerda reggeli műsorában.

Az Egészségügyi Világszervezet (WHO) a zika-vírus miatt globális egészségügyi vészhelyzetet hirdetett. A szervezet becslései szerint az idén négymillióra emelkedhet a zika-vírusos megbetegedések száma az amerikai kontinensen. Kedden bejelentették, hogy egy hét alatt 14 százalékkal nőtt az újszülötteknél gyanított vagy diagnosztizált mikrokefáliás (kóros kisfejűséget jelentő) esetek száma Brazíliában.

Már a múlt héten bejelentették, hogy Brazíliában tavaly október óta több mint négyezer ilyen csecsemő jött világra. Az ottani egészségügyi minisztérium adatai szerint a dél-amerikai országban eddig már 4783 ilyen esetet regisztráltak, amely a zika-vírust – akárcsak a sárgaláz, a dengue láz és a chikungunya láz kórokozóját – terjesztő egyiptomi csípőszúnyognak (Aedes aegypti) tulajdonítható. Azóta 76 halálesetet jegyeztek az egészségügyi hatóságok, ebbe beletartoznak az életüket vesztő kóros újszülöttek és a spontán vetéléssel elpusztult magzatok, akik fertőzött anyjukon keresztül betegedtek meg.

Kedden a texasi egészségügyi hatóságok azt közölték, hogy az egyesült államokbeli Dallasban az első olyan zika-vírus-fertőzést diagnosztizálták, amely vélhetően szexuális úton, nem pedig szúnyogcsípéssel történt.

Az ÁNTSZ járványügyi főosztályvezetője az M1-en azt mondta, a vírus terjesztéséért felelős szúnyog Európában nem jellemző, Magyarországon egyáltalán nem fordul elő. Az emberről-emberre terjedés veszélye kapcsán pedig elmondta, hogy az már a mostani dél-amerikai elterjedés előtt, évek óta ismert volt, hogy szexuális úton is átadható a vírus. Már korábban is előfordult, hogy valaki zika-vírussal fertőzött területen, például Afrikában járt és Európába visszatérve megfertőzte házastársát. Ez viszont a járvány kialakulásához, fenntartásához kevés volt, ahhoz a vírus terjesztéséért felelős szúnyog kellene – fejtette ki a szakember.